Vrou se vinnige optrede fnuik aanvaller | Netwerk24
Deur Jana Breytenach 30 November 2020 15:01
Beeldmateriaal van die veiligheidskameras wat in dié gebied opgerig is, het die voorval kort voor 20:00 op 26 November opgeneem.
Op die opname kan 'n mens die vrou sien stap op Kloof-straat en net toe sy by die Clifton-trappe – waar 'n mens sou afklim na Victoria-straat om by een van die vier strande in Clifton uit te kom – stadig genader is deur 'n wit voertuig.
Die voertuig stop langs haar en 'n gewapende man klim uit die voertuig. Sy sien dat hy 'n vuurwapen het en hardloop dan baie vinnig by die trappe af.
Ryan Rudy, hoof van Camps Bay Community Safety Initiative (CBCSI), het bevestig die vrou het "vinnig en goed reageer" en daarom het sy 'n moontlike aanranding of kaping vermy.
Rudy het gesê dit is nie die eerste voorval van dié aard wat in die afgelope weke by hulle aangemeld is nie.
Jy moet jou omgewing dophou en alles hoor wat aangaan.
"Dis amper feestyd en is gevaarlik omdat dié soort voorvalle meer plaasvind," sê hy. Verlede jaar in dieselfde tydperk is drie mense vermoor en daarom sê Ryan is dit baie belangrik vir mense om veral nou nie alleen te gaan stap of draf nie.
"Mense moet minstens twee-twee saam gaan stap of draf om veilig te wees," sê hy.
Mense word ook aangeraai om die Buzzer-app af te laai. Op dié app kan jy vinnig 'n noodknoppie druk as jy in die moeilikheid beland.
Mense moet ook liefs nie met oorfone loop of draf nie.
"Jy moet jou omgewing dophou en alles hoor wat aangaan. Met oorfone op kan jy nie hoor wat om jou aangaan nie," sê hy. Mense moet ook nie met enigiemand praat nie, veral nie as dit mense is wat jou langs die pad stop nie.
Al hoe meer verdagte voorvalle vind nou plaas en mense word versoek om sulke voorvalle aan te meld.
Ryan het gesê hulle het die registrasienommer van die voertuig wat by Donderdag se voorval betrokke was, en is besig om met die polisie saam te werk om die verdagtes op te spoor.
Kapt. Frederick van Wyk, polisiewoordvoerder, het bevestig hulle weet van die opname, maar die vrou wou nie 'n amptelike klag by die polisie indien nie.
Ryan kan nie namens die vrou 'n saak indien nie.
Om enige soortgelyke voorvalle aan te meld kan die polisie se stopmisdaadnommer 10111 geskakel word, of die CBCSI op 021 438 2000 indien dit in die Atlantiese kusgebied (van Bakoven tot Groenpunt) plaasvind.